Dr. M.J. du Plessis Gereformeerde Kerk Bellville Datum: 28 Augustus 2005 (aand)
Sing vooraf: Skrifberyming 1-1:1; Skrifberyming 12-3:1, 2.
Lofpsalm 2:4, 6.
Skriflesing: Johannes 6:22 - 71
Teks: Kategismus Sondag13. Johannes 6:69
En ons het geglo en erken dat U die Christus is, die Seun van die lewende God. (Johannes 6:69 AFR53)
Daar was nog al die eeue verskillende vereistes gestel aan iemand wat ‘n koning wou wees:
Die eerste was gewoonlik dat ‘n koning van 'n edel afkoms moes wees.
Hy moes gewoonlik uit 'n familie kom wat 'n lang en roemryke prestasie gehad het.
Dan was dit maklik vir die mense om al die nodige eer aan so ‘n koning te gee.
Dan is daar nog 'n vereiste. So 'n koning moet bekwaam wees. Sy optrede moet die vertroue van die mense geniet.
In Johannes 5 en 6 is daar so 'n Koning aan die Woord.
Die Seun van God wat na die wêreld toe gekom het, is besig om sy volk te onderrig.
In hoofstuk 5 het Jesus gepreek dat Hy die Brood van die lewe is wat uit die hemel neergedaal het.
Toe sê die mense dat die Here Jesus tog vir hulle van daardie brood tot die ewige lewe moet gee om te eet.
In vers 53 sê Jesus dan:
En Jesus sê vir hulle: Voorwaar, voorwaar Ek sê vir julle, as julle nie die vlees van die Seun van die mens eet en sy bloed drink nie, het julle geen lewe in julleself nie. (Johannes 6:53 AFR53)
Hy het ook gesê dat die wat Hom eet, deur Hom sal lewe.
Die mense het nie die Koning se styl begryp nie, want hulle het in ‘n sekere sin veragter in hulle geloof.
Hulle het nie verstaan dat hulle Koning aan die woord is nie.
Hulle het ook nie begryp dat Jesus hier van 'n geestelike ete gepraat het, want hulle het nie verstaan van watter koninkryk Hy die Koning was nie.
Die woorde is natuurlik 'n sinspeling op die Nagmaal wat later as Sakrament ingestel sou word om ons heiligmaking in Christus voor te stel.
Die mense wou nie na hierdie woorde luister nie.
Dit was vir hulle 'n saak van onmoontlikheid. Dit is waarom hulle besluit het om Hom nie langer te volg nie!
So 'n Regeerder wil hulle nie hê nie - hulle sou belangstel in die ewige lewe, maar nie daarin om sy vlees te eet nie!
Jesus het geweet waaroor hulle murmureer. Dan vra die Koning van die Koninkryk van God vir die skare: Is dit vir julle tot 'n aanstoot?
Die Griekse woord is skandalon. Dit is eintlik 'n wip waarmee mens voëls vang.
Hy het geweet dat dit juis sy Koningskap is waarin hierdie mense soos in 'n wip vasgevang geraak het:
Hulle wil 'n Koning hê met aardse eer.
Een wat met magswoorde die Joodse volk tot 'n opstand en 'n oorwinning oor die Romeine kan lei.
En hier staan 'n Koning voor hulle wat praat van die brood van die lewe, en dat niemand sy koninkryk kan ingaan sonder dat hulle deel het aan sy vlees nie.
Waar het hulle misverstand dan ontstaan?
Die Skrywer van die brief aan die Hebreërs vat die saak goed saam in die heel eerste vers:
Nadat God baiekeer en op baie maniere in die ou tyd gespreek het tot die vaders deur die profete, het Hy in hierdie laaste dae tot ons gespreek deur die Seun (Hebreërs 1:1 AFR53)
Hierdie manier van praat van God het hulle nie verstaan nie. Hulle het daarin 'n saak gaan lees wat hulle graag daarin wou lees, en sodoende het hulle die waarheid heeltemal verloor.
Hulle het Christus dit erg verkwalik omdat Hy gesê het wie die Vader gesien het, het Hom gesien.
Hulle wou Hom nie as God aanvaar nie, terwyl daar tog staan:
U is My Seun, vandag het Ek U gegenereer!
Die geloofsbelydenis van Nicéa stel dit so dat Christus die Lig van die Lig is. Ewig, wonderlik en waaragtig God is Hy.
Dit was wat die Jode nie raak verstaan het nie!
Dit is mos nou logies dat mense wat Christus die Koning van die wêreld nie ken nie, ook nie sy woorde sal aanvaar nie.
Hebreërs 1:2 lees dan ook so dat God die laaste dae tot ons gespreek het deur Christus, die Seun, wat Hy as erfgenaam van alles aangestel het.
Johannes skryf dat Christus toe verder gegaan het, en gesê het: As julle nou aanstoot neem daarin dat julle deur My sal lewe, wat sal julle dan sê as julle die Seun van die mens daarheen sien opvaar waar Hy tevore was?
Nou praat Jesus met die dissipels verder en Hy sê dat die vlees van geen nut is nie, dit is die Gees wat lewend maak. Wêreldse verwagtinge kan geen mens êrens bring nie.
Sy werk as Verlosser is juis om lewe uit die dood op te wek. Dit is ook waarom die Heilge Gees Hom kom opvolg het.
Hy het nie bedoel die mense moet sy vlees letterlik eet nie. Hy het bedoel dat hulle geestelik deur sy werk gevoed sal word tot die lewe.
Omdat hulle nie hulle Bybel gelees het, en geluister het na wat die profete vir hulle gesê het nie, het hulle Jesus nie herken toe Hy voor hulle staan nie. Daarom het hulle in totale wanbegrip verval!
Ons moet goed verstaan wat hulle nie wou begryp nie.
Hulle wou nie begryp dat hierdie mens wat hier voor hulle staan werklik die natuurlike Seun van God is nie. Hulle wou Hom anders hê.
Die mense met die valse verwagtinge is nie bekeer nie, want hulle het Jesus daardie dag verlaat.
Dit geld tot vandag toe. As jy vandag nog nie Jesus in sy mensheid as die natuurlike Seun van God kan aanvaar nie, is jy verlore, en dis dan ook jou eie skuld.
Dit is nie die Here se skuld as ons nie glo nie.
Hierdie dinge is die ander kant van die uitverkiesing.
Al is ons nie uitverkore nie, pleeg God geen onreg teenoor ons nie, want Hy openbaar Hom aan ons, en ons verwerp Christus.
Daarom kan sy oordeel met die volste reg oor ons voltrek word.
Dit staan ook so hier geskryf: Maar daar is sommiges van julle wat nie glo nie. Want Jesus het van die begin af geweet wie hulle was wat nie glo nie, ...
Die Godheid en Koningskap van Christus word baie sterk geopenbaar in wat Jesus nou in vers 65 sê:
En Hy sê: Om hierdie rede het Ek vir julle gesê dat niemand na My toe kan kom as dit hom nie deur my Vader gegee is nie. (Johannes 6:65 AFR53)
God se werk lê as fondament onder ons bekering en verlossing.
Hierdie mense wat Jesus die dag verlaat het, wou hiervan niks weet nie.
Hulle wou die wêreld met geweld regsien.
Hulle wou nou en hier die sigbare resultate sien.
Van die geestelike dinge, en van die koninkryk van God en van Jesus wat hierdie koninkryk oprig, het hulle niks verstaan nie.
Jesus neem dus die inisiatief vir verlossing weg by die mens. Hy stel dit sterk dat ons nooit die inisiatief gehad het nie!
Hy behou. Deur Jesus Christus. Daarom het Ek hierdie dinge vir julle gesê, sê Jesus.
Die gedeelte onderstreep die goddelike almag van Jesus Christus omdat Hy God is.
Hy is God wat mag het oor die dood en oor die mense
Hy het mag om lewe te gee aan die wat geestelik met Hom deel.
Al die mense het geloop.
Hulle wou nie aanvaar dat hulle deur Jesus Christus tot kinders van God gemaak moet word nie.
Hulle wou nie aanvaar dat Hy die God is wat die duiwel se mag oor hulle sou stukkend breek nie.
Toe almal weggeloop het en net Jesus en sy dissipels daar bly staan het, vra Jesus vir die dissipels of hulle nie ook maar wil gaan nie. Hulle kan gerus loop, daar is niks wat hulle verplig om te bly nie.
Luister baie mooi na wat Petrus toe geantwoord het.
Hy sê vir Christus dat hy nie 'n beter adres ken waarheen hulle kan gaan nie.
Daar bestaan nie 'n God waar hulle groter genade sal ontvang nie. Here, na wie toe sal ons gaan? U het die woorde van die ewige lewe.
Jesus kan net so oor die ewige lewe spreek as Hy dit besit.
Hy kan dit ook uitdeel omdat, Hy God is en almagtig genoeg is om dit te kan doen.
Christus is dus die hoogste profeet van God, want sy woorde gee al die lewe.
Dan kom Petrus by die kern van die saak - ons teksvers:
Ons het geglo en erken dat u die Christus is, die Seun van die lewende God.
Christus is dus die hoog en heilige God.
Hy is deur God verordineer, en daarom is Hy bekwaam vir sy werk.
Hy is in diens van God as Hy sy Middelaarswerk doen.
En Hy doen dit goed omdat Hy God is.
Waarheen moet hulle dan nou gaan, want enige ander adres voer hulle in die hel in - in die ewige dood in.
In teenstelling met die res, kon die dissipels insien dat Christus die Messias is, en dat dit juis is hoe Hy moes kom.
Dit kan dus nie so moeilik wees om die waarheid omtrent Jesus te ken en te verstaan nie, want onder die dissipels het daar een gestaan met die naam van Judas.
Die Bybel leer hier dat hy saamgestem het dat Jesus God self is, en die Middelaar. En Jesus noem Judas 'n duiwel.
Die praktiese betekenis van hierdie geweldige geloofsfeite aangaande Jesus, is dat dit ons onsself leer ken.
As ons dit aanvaar, en ons glo, dan ontdek ons dat ons deel in die ewige lewe.
Dan hoef mens mos nie soms te wonder of jy ook 'n uitverkorene is nie, want dan weet jy mos dat jy 'n uitverkorene is.
Dat jy juis deur Christus 'n kind van God is, en God verstoot nooit sy kinders nie.
Dan kan daar mos maar sware stryd oor jou lewe kom. Want dan het jy die krag om dit te hanteer.
Selfs in ons diepste hartseer bly ons getroos, want ons God het 'n koninkryk waar hierdie dinge nie bestaan nie.
Daardie koninkryk is die laaste adres waar ons sal woon.
Hierdie dinge word ons alles geleer in Kategismus Sondag 13.
Heer, ontferm U oor ons,
Luister na ons stem, verhoor ons!
Bewaar ons, U is almagtig, en maak ons weer U guns deelagtig.
Red ons; en verlos ons, omdat ons op U alleen vertrou.
Skrifberyming 24:1, 7.
Datum: 28 Augustus 2005 (aand)